Venäjällä yksityistetään valtionyhtiöitä 40 miljardin edestä - MTVuutiset.fi
Julkaistu 21.10.2010 18:21 (Päivitetty 25.10.2010 15:40 )
Venäjän hallitus suunnittelee suurinta yksityisohjelmaa yli vuosikymmeneen. Valtion on määrä myydä osuuksia valtionyhtiöistä runsaan 40 miljardin euron arvosta vuodesta 2012 alkaen.
Myyntiin menee osakkeita noin 900 valtionyhtiöstä. Merkittävimmät kaupat koskisivat 15 prosentin osuutta öljy-yhtiö Rosneftista ja neljänneksen osuutta valtiollisesta rautatieyhtiöstä. Valtion osuus Rosneftista putoaisi 60 prosenttiin.
Öljyputkimonopoli Transneft ei kuitenkaan ole myyntilistalla, mikä on hämmästyttänyt sijoittajia.
Pääministeri Vladimir Putinin edustaja kertoi tänään, että suunnitelma kaipaa vielä viimeistelyä. Putin ja keskeiset ministerit keskustelivat yksityistämisohjelmasta keskiviikkoiltana suljetussa istunnossa.
Venäjän hallituksen tavoitteena on paikata budjettialijäämää yksityistämisten avulla.
Pieni joukko suurliikemiehiä sai pilkkahinnalla haltuunsa merkittävän osan Venäjän taloudesta 1990-luvulla edellisen yksityistämisaallon aikana.